LOXLEY หั่นเป้ารายได้ปีนี้ลง 15-20%-มีแผนรุกรถเมล์ไฟฟ้า-โซลาร์ฟาร์ม
LOXLEY หั่นเป้ารายได้ปีนี้ลง 15-20%-มีแผนรุกรถเมล์ไฟฟ้า-โซลาร์ฟาร์ม
1 ก.ย. 2558

บริษัท ล็อกซเล่ย์ จำกัด (มหาชน) หรือ LOXLEY เปิดเผยว่า บริษัทปรับลดเป้ารายได้ปีนี้ลง 15-20% จากระดับ 1.7 หมื่นล้านบาท หลังได้รับผลกระทบจากงานใหม่ของภาครัฐที่ชะลอตัว และการเปลี่ยนผ่านสู่ยุคทีวิดิจิตอลล่าช้า ขณะที่คาดอัตรากำไรขั้นต้นในช่วงครึ่งปีหลังจะทำได้ระดับ 17% ใกล้เคียงกับครึ่งปีแรก และยังอยู่ในระดับที่สูงกว่าปีที่แล้ว พร้อมมีแผนรุกธุรกิจรถเมล์ไฟฟ้า ซึ่งจะร่วมทุนกับพันธมิตรจีนเสนอขายรถเมล์ไฟฟ้าให้กับองค์การขนส่งมวลชนกรุงเทพ (ขสมก.) 500 คัน
นอกจากนี้ ยังจะรุกธุรกิจผลิตไฟฟ้า โดยอยู่ระหว่างเจรจาทำโครงการโรงไฟฟ้าขยะ 2-3 ราย และการเข้าร่วมเสนอขายไฟฟ้าในโครงการรับซื้อไฟฟ้า จากโครงการผลิตไฟฟ้าจากพลังงานแสงอาทิตย์แบบติดตั้งบนพื้นดิน สำหรับหน่วยราชการและสหกรณ์ภาคการเกษตร (โซลาร์ฟาร์มส่วนราชการฯ ซึ่งคาดหวังจะได้งานราว 20 เมกะวัตต์ (MW) เพื่อจ่ายไฟฟ้าเข้าระบบปี 59-60
               